ธ.ก.ส.เผยปี52มีกำไรกว่า 7,000 ล้านบาท
ธ.ก.ส.ฟันกำไรปี 52 กว่า 7 พันล้านบาท หลังเร่งปล่อยสินเชื่อใหม่ได้เกินเป้า 25% วางเป้าหมายปล่อยสินเชื่อใหม่ปี 53 อีก 4.2 แสนล้านบาท
28 เม.ย. 2553

ธ.ก.ส.ฟันกำไรปี 52 กว่า 7 พันล้านบาท หลังเร่งปล่อยสินเชื่อใหม่ได้เกินเป้า 25% วางเป้าหมายปล่อยสินเชื่อใหม่ปี 53 อีก 4.2 แสนล้านบาท
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) กล่าวว่า ผลการดำเนินงานของธ.ก.ส. ในปีบัญชี 2552 (1 เม.ย. 2552 - 31 มี.ค. 2553) ธนาคารปล่อยสินเชื่อใหม่ได้ 4.04 แสนล้านบาท จากเป้าหมาย 3.23 แสนล้านบาท หรือเกินจากเป้าหมาย 25.14% ทำให้ยอดสินเชื่อคงค้างเพิ่มขึ้นเป็น 6.35 แสนล้านบาท เพิ่มขึ้นจากปีก่อน 13.48% โดยจากสินเชื่อที่ขยายเพิ่มขึ้นมาก ส่งผลให้ธนาคารมีกำไร 7,440 พันล้านบาท สูงกว่าปีก่อน 530 ล้านบาท หรือ 7.66%  ขณะที่เอ็นพีแอลอยู่ที่ 3.8 หมื่นล้านบาท คิดเป็น 8% ของสินเชื่อคงค้าง กองทุนต่อสินทรัพย์เสี่ยง (บีไอเอส) ที่ 13.75%  มีเงินฝากเพิ่มขึ้น 5.67 หมื่นล้านบาท ทำให้ยอดเงินฝากรวมเป็นเงิน  6.42 แสนล้านบาท และมีหนี้สิน 6.91 แสนล้านบาท
สำหรับสินเชื่อที่ปล่อยใหม่ แบ่งเป็นการจ่ายสินเชื่อตามปกติของ ธ.ก.ส. ให้กับเกษตรกรลูกค้า 1.99 แสนล้านบาท  สถาบันเกษตรกร 4.6 หมื่นล้านบาท สินเชื่อสนับสนุนการสร้างงานในชนบท  5.51 หมื่นล้านบาท สินเชื่อเพื่อพัฒนาเศรษฐกิจชุมชน 2.46 หมื่นล้านบาท และสินเชื่อสนับสนุนงานตามนโยบายรัฐบาล เช่น  โครงการรับจำนำข้าวนาปรัง ช่วยเกษตรกรเลี้ยงกุ้ง ชาวไร้อ้อยผ่านกองทุนอ้อยและน้ำตาลเพื่อดูแลราคา จำนวน 7.84 หมื่นล้านบาท
นายลักษณ์ กล่าวว่า ธนาคารยังดำเนินภารกิจตามนโยบายของรัฐบาล เช่นโครงการประกันรายได้เกษตรกรปีการผลิต 2552/53 ใน 3 พืชหลัก คือ ข้าว ข้าวโพด เลี้ยงสัตว์ และมันสำปะหลัง ที่โอนเงินส่วนต่างไปให้เกษตรกรแล้ว 3.53 หมื่นล้านบาท  โครงการแก้ไขปัญหาหนี้สินนอกระบบ  ที่โอนหนี้นอกระบบมาไว้ที่ ธ.ก.ส. แล้วจำนวน 1.53 หมื่นราย จำนวนเงิน 1.01 พันล้านบาท โครงการฟื้นฟูและพักหนี้เกษตรกรรายย่อยและยากจน และการจ่ายสินเชื่อโครงการ Fast track จำนวน 2.5 หมื่นล้านบาท
สำหรับปีบัญชี 2553 (31มี.ค. 2553 – 1 เม.ย. 2554) ธนาคารได้กำหนดเป้าหมายสินเชื่อใหม่ 4.2 แสนล้านบาท และกำหนดเป้าหมายการบริหารจัดการคุณภาพหนี้ ลดเอ็นพีแอลไม่เกิน 7.5% ตั้งเป้ารับฝากเงินเพิ่มอีก 2 หมื่นล้านบาท นอกจากนั้นจะดำเนินการจัดทำฐานข้อมูลลูกค้ารายคน เพื่อใช้ในการบริหารงานสินเชื่ออย่างมีประสิทธิภาพ